बाढ़ की तैयारियों एवं राहत बचाव कार्य की समीक्षा करने के बाद सिंचाई मंत्री पत्रकारों से बातचीत कर रहे थे। पत्रकार वार्ता में उन्होंने बताया कि बंधों की मरम्मत और रखरखाव में धन की कमी नहीं होने पाएगी। समीक्षा बैठक में निर्देश दिए गए हैं कि प्रशासन से मिलने वाली रैटहोल, रेनकट या अन्य सभी जानकारियों को सिंचाई विभाग के अधिकारी गंभीरता से लें। सिंचाई मंत्री ने सभी जनप्रतिनिधियों से अतिवृष्टि एवं बाढ़ के कारण क्षतिग्रस्त मकानों की सूची उपजिलाधिकारियों को उपलब्ध कराकर प्रशासन का सहयोग करने की अपील की। प्रभारी मंत्री ने बताया कि बैठक में जर्जर तारों और ट्रांसफार्मर को समय से बदलने के साथ राजकीय नलकूप का सौन्दर्यीकरण कराकर सिंचाई विभाग की जमीन को अवैध कब्जे से मुक्त कराने को कहा। मंत्री ने नगर आयुक्त को कूड़ा निस्तारण, सफाई व्यवस्था को दुरुस्त कराकर मोबाइल टायलेट स्थापित कराने को कहा। मुख्य पशु चिकित्साधिकारी को गांव में टीम भेजकर शत-प्रतिशत टीकाकरण सुनिश्चित कराने को कहा। जिला पंचायत राज अधिकारी को खराब हैंडपंप की मरम्मत कराने, लोनिवि अधिकारियों को सड़कें ठीक कराने, बिजली विभाग को विद्युत आपूर्ति सुनिश्चित कराने, के निर्देश दिए। बैठक के दौरान कैम्पियरगंज विधायक प्रतिनिधि गणेशदत्त त्रिपाठी ने बरगदही में 100 मीटर बांध बनवाने की मांग की। सदर विधायक राधामोहन दास अग्रवाल, पिपराइच विधायक महेन्द्रपाल सिंह ने सफाई एवं अन्य समस्याओं से मंत्री को अवगत कराया।